AARHUS: Et helt nyt boligkvarter er under udvikling i Gellerup.

De 450 nye boliger skal bygges på den tomme grund på hjørnet af Åby Ringvej og Gudrunsvej syd for aktivitetscentret Globus 1.

Magistraten behandler mandag forslaget, der indeholder 32.800 etagemeter og bliver inddelt i to kvarterer med hver sin udformning og unikke identitet.

- Projektet er endnu et bevis på de mange positive ting der sker i området. Projektet kommer til at skabe endnu mere byliv i Gellerup, og der bliver plads til flere århusianere, som kan nyde godt af de mange muligheder i den nye bypark og langs Karen Blixens Boulevard, skriver Kristian Würtz, rådmand for Teknik og Miljø, i en pressemeddelelse.